包恢
赠饶仲信静镜
乾不一动，静专动直。
坤不一静，静翕动辟。
艮不一止，动静以时。
本体如是，偏主则非。
惟学初机，贵以静入。
以至终养，贵以静羽。
本体既然，动静一如。
乾坤合德，无二无余。
心为天君，尊无伦比。
圣贤言心，初无认拟。
心比於镜，佛说云然。
镜虽有光，孰拟心天。
镜光则死，心光则活。
活则不滞，死则不豁。
佛法寂灭，匪乾匪坤。
若复本心，非彼能昏。
人以欲动，非动之性。
所以贵静，自动自静。
其道光明，无物可并。
以省尽伦，是为全人。
眼高四海，至此乃真。